গত শুক্রবার সাভারের গণস্বাস্থ্য কেন্দ্রে দুষ্কৃতিকারীদের আক্রমণ। গণস্বাস্থ্যের দেয়াল ভেঙে ভিতরে ঢুকে মহিলা হোস্টেলের ছাত্রীদের ওপর অমানুষিক নির্যাতন ও গালাগালের কথা শুনে যারপরনাই মর্মাহত হয়েছি। সরকারি প্রাইমারি স্কুলের টেবিল-চেয়ার নিয়ে নিয়েছে। মিডিয়া সেন্টারের ঘর ভেঙে চুরমার করেছে, কম্পিউটার-ল্যাপটপ ভেঙে একাকার। মেয়েরা যখন আমার সামনে একের পর এক তাদের অসহায়ত্বের কথা, তাদের শারীরিক নির্যাতন, অশ্রাব্য গালাগালের কথা শত কণ্ঠে বলছিল তখন আমার মরে যেতে ইচ্ছা করছিল। একজন মুসলমান কত অসহায়। আল্লাহর ইচ্ছা ছাড়া তার মরার শক্তিও নেই, ঘৃণায়-লজ্জায় দেহ-মন কাঁপছিল। এজন্যই কি মুক্তিযুদ্ধ করে দেশ স্বাধীন করেছিলাম। চট্টগ্রামের জাফরুল্লাহ চৌধুরী মুক্তিযুদ্ধে আহতদের সেবায় অসামান্য অবদান রেখেছেন। যে কারণে বঙ্গবন্ধু তাকে স্বাধীনতার পরপরই সাভারে ৩৫ একর সরকারি জায়গা দিয়েছিলেন। দু-তিন জন দাতা ত্যাগী মানুষ আরও কয়েক বিঘা জমি গণস্বাস্থ্যকে দান করেছেন। গণস্বাস্থ্য কিছু জায়গা ক্রয়-বিক্রয় করেছে। জমি নিয়ে অবশ্যই বিরোধ থাকতে পারে। সত্যিকারের জমির মালিকরা যদি আমার কাছেও আসতেন কাগজপত্র দেখে যদি মন বলত তাদের চাওয়া ন্যায় আমি গণস্বাস্থ্যের বিরুদ্ধে দাঁড়াতাম। কিন্তু কোনো দিন কিছু হয়নি। এলাকার মানুষ গণস্বাস্থ্যের সেবার প্রশংসায় পঞ্চমুখ। এটা খুবই সত্য, ডা. জাফরুল্লাহ ধনী-গরিবের চিকিৎসা অনেকটাই এক করে ফেলেছেন। কোনো দিন কোনো টু-টা শোনা যায়নি। গণ বিশ্ববিদ্যালয়ের ছাত্রছাত্রী কয়েক হাজার, তাদের ল্যাবরেটরি বা কারখানায় কয়েক হাজার লোক কাজ করে। যেই মাত্র জাফরুল্লাহ চৌধুরী জাতীয় ঐক্যফ্রন্টে যোগ দিয়েছেন সেই একটি সুনামি প্রতিষ্ঠান গণস্বাস্থ্যের ওপর কুচক্রীরা নির্লজ্জভাবে ঝাঁপিয়ে পড়েছে। র‌্যাব তার মোবাইল কোর্ট নিয়ে গণস্বাস্থ্যের কিছু অংশ সম্পূর্ণ অন্যায়ভাবে বন্ধ করে দিয়েছে। ১৫ আর ১০, ২৫ লাখ টাকা জরিমানা করেছে। অভিযোগ, ওষুধ প্রস্তুতের কিছু কিছু উপাদানের সময়সীমা পার হয়ে যাওয়া। কিন্তু কথাটা সর্বৈব মিথ্যা। ওষুধ প্রস্তুতের কোনো মালামালের সময়সীমা পার তো হয়ইনি ব্রিটেন-আমেরিকা-জার্মানি ও অন্যান্য দেশের কিছু মেটারিয়ালের যার কোনো দিন কোনো লেভেলে মেয়াদোত্তীর্ণের কথা কখনো লেখা থাকত না। আর সে জিনিসগুলো ওষুধ তৈরির নয়। যেগুলো সিজ করে মেয়াদোত্তীর্ণ বলা হয়েছে সেগুলো সবই ওষুধের গুণাগুণ পরীক্ষার কেমিক্যাল। মানুষের সামনে জাফরুল্লাহকে ছোট করতে গিয়ে গণস্বাস্থ্যকে ছোট করা এক কথা নয়, এটা দেশের জন্য অমঙ্গল। গণস্বাস্থ্যের মরফিন বা প্যাথেডিনের বিশ্বজোড়া নাম। আওয়ামী লীগের ডাক্তাররাও গণস্বাস্থ্যের উৎপাদিত মরফিন বা প্যাথেডিন ব্যবহার করে অপারেশন করতে যতটা স্বচ্ছন্দবোধ করেন ব্রিটেন-আমেরিকা-জার্মানি থেকে আনা বেদনানাশক দিয়ে অপারেশন টেবিলে অতটা স্বচ্ছন্দবোধ করে না। কিন্তু গণস্বাস্থ্যের গেটে শত শত গাছ কেটে কোনো এক টেক্সটাইলের গুণ্ডা তথাকথিত আওয়ামী লীগার সেজে ঘর তুলছেন, দালান বানাচ্ছেন প্রশাসন একটি কথাও বলছে না। আমি ফ্যাৎ কাঁদুনে নই। তবু গাছ কাটা দেখে চোখের পানি রাখতে পারিনি। মেয়েদের নির্যাতনের চিহ্ন তাদের গালাগালের কথা শুনে যেমনি অসহায়বোধ করেছি, ঠিক তেমনি পড়ে থাকা গাছগুলো দেখে বার বার মনে হয়েছে এ যেন আমার সন্তানরাই পড়ে আছে। আরও মনে হয়েছে, ’৭৫-এর ১৫ আগস্ট বঙ্গবন্ধুকে যেভাবে হত্যা করা হয়েছিল, তার পরিবার-পরিজনকে যেভাবে হত্যা করে ফেলে রেখেছিল এ যেন সে রকম কারবালার এক হত্যাকান্ড। কোথায় গিয়ে বিচার পাব? তাই জননেত্রীকেই বলেছিলাম, গণস্বাস্থ্যের মতো একটি প্রসিদ্ধ প্রতিষ্ঠান ক্ষতিগ্রস্ত হলে জাতির অকল্যাণ হবে।